b'\n_START_ARTICLE_\nAl-Qaeda islamistlikus Magribis\n_START_SECTION_\nNimi\n_START_PARAGRAPH_\nGrupeeringu ametlik nimi on al-Qaeda organisatsioon islamistliku Magribi maadel (Qaedat al-Jihad fi Bilad al-Maghrib al-Islami), kuid seda l\xc3\xbchendatakse tihti kujule Al-Qaeda islamistlikus Magribis. Kuni 2007. aasta jaanuarini oli r\xc3\xbchmituse nimi Groupe Salafiste pour la Pr\xc3\xa9dication et le Combat (GSPC).\n_START_SECTION_\nAjalugu\n_START_PARAGRAPH_\n2007. aasta jaanuaris avalikustas GSPC, et muudab nime ning uueks nimeks saab "Al-Qaeda islamistlikus Magribis"._NEWLINE_19. jaanuaril 2009 teatas Suurbritannia ajaleht The Sun Al\xc5\xbeeeria Tizi Ouzou provintsis asunud AQIM-i treeninglaagris toimunud muhkkatkupuhangust. V\xc3\xa4ljaande andmetel suri katku v\xc3\xa4hemalt 40 v\xc3\xb5itlejat. Teadete kohaselt p\xc3\xb5genesid elluj\xc3\xa4\xc3\xa4nud v\xc3\xb5itlejad laagrist \xc3\xbcle Al\xc5\xbeeeria laiali, lootuses katkust p\xc3\xa4\xc3\xa4seda. P\xc3\xa4ev hiljem kirjutas USA ajaleht The Washington Times, tuginedes Ameerika \xc3\x9chendriikide s\xc3\xb5jav\xc3\xa4eluure allikale, et vahejuhtum polnud seotud mitte katkupuhangu, vaid kas bio- v\xc3\xb5i kemotoimeaine lekkega._NEWLINE_Al-Qaeda islamistlikus Magribis on \xc3\xbcks piirkonna j\xc3\xb5ukamaid ning paremini varustatud relvar\xc3\xbchmitusi ning seda t\xc3\xa4nu humanitaarabiorganisatsioonide ning l\xc3\xa4\xc3\xa4ne valitsuste lunarahamaksudele. Teadete kohaselt teenib AQIM 90% oma tuludest pantvangide pealt. Al-Qaeda pealik Omar Ould Hamaha on \xc3\xb6elnud: "Meie tuluallikad on l\xc3\xa4\xc3\xa4neriigid. Nemad maksavad d\xc5\xbeihaadi eest."_NEWLINE_2012. aasta detsembris l\xc3\xb5i \xc3\xbcks AQIM-i k\xc3\xb5rgematest juhtidest, Mokhtar Belmokhtar, koos enda v\xc3\xb5itlejatega organisatsioonist lahku ning vaid paar n\xc3\xa4dalat hiljem tekitas Al\xc5\xbeeerias In Amenase pantvangikriisi, mis oli vastulause Prantsusmaa algatatud operatsioon servalile Mali s\xc3\xb5jas. Belmokhtar v\xc3\xa4itis hiljem, et tegutses al-Qaeda loal. 2015. aasta detsembris taasliitus m\xc3\xb5lema osapoole avaldatud helisalvestiste kohaselt Belmokhtari Al-Mourabitoun AQIM-iga._NEWLINE_Teated AQIM-i juhtkonna liikme Abdelhamid Abou Zeidi hukkumisest v\xc3\xb5itluses Prantsusmaa ja T\xc5\xa1aadi v\xc3\xa4gede vastu P\xc3\xb5hja-Malis hakkasid levima 25. veebruaril 2013. AQIM kinnitas v\xc3\xa4iteid sama aasta juunis.\n_START_SECTION_\nGrupeeringusisene diskrimineerimine\n_START_PARAGRAPH_\nV\xc3\xa4ljaanne FrontPage Magazine kirjutas, et peamiselt araablastest koosnevas AQIM-is vaadatakse mustanahalistele liikmetele \xc3\xbclevalt alla. Teadaolevalt moodustavad kogu r\xc3\xbchmituse juhtkonna al\xc5\xbeeerlased, \xc3\xbchelgi neegril t\xc3\xb5en\xc3\xa4oliselt juhtivat ametikohta pole. Endine Kanada diplomaat Robert Fowler, keda AQIM Sahara k\xc3\xb5rbes 2010. aastal 130 p\xc3\xa4eva vangis hoidis, kirjutas: "Mustade ja mittemustade vahel on AQIM-is suur l\xc3\xb5he. Nad k\xc3\xbcll kuulutavad, et seisavad v\xc3\xb5rd\xc3\xb5iguslikkuse eest, kuid reaalsuses see nii ei ole. AQIM-i silmis on neegrid araablastega v\xc3\xb5rreldes madalamast klassist." Artiklis v\xc3\xa4ideti ka, et \xc3\x9chtsuse ja D\xc5\xbeihaadi Liikumine L\xc3\xa4\xc3\xa4ne-Aafrikas (MOJWA) l\xc3\xb5i just rassilise diskrimineerimise p\xc3\xa4rast al-Qaedast lahku._NEWLINE_Ameerika \xc3\x9chendriikide terrorismivastane institutsioon National Counterterrorism Center (NCTC) on samuti v\xc3\xa4itnud, et AQIM-is on mustanahalistel araablastest m\xc3\xa4rksa v\xc3\xa4hem s\xc3\xb5na\xc3\xb5igust. NCTC tugines AQIM-i v\xc3\xa4rbajate \xc3\xbctlustele, et r\xc3\xbchmituses n\xc3\xa4hakse mustanahalisi ebap\xc3\xa4devatena, kuna neid saadetakse ainult v\xc3\xa4hem t\xc3\xa4htsaid sihtm\xc3\xa4rke r\xc3\xb6\xc3\xb6vima. Memos tsiteeriti ka endist AQIM-i komand\xc3\xb6ri Mokhtar Belmokhtari, kes v\xc3\xa4ljendas 2009. aasta augustis soovi v\xc3\xa4rvata rohkem neegreid, kuna "neid on t\xc3\xa4nu viletsatele elutingimustele araablastest lihtsam veenda enesetaputerroristideks"._NEWLINE_2016. aastaks oli AQIM-il \xc3\xb5nnestunud v\xc3\xa4rvata suurel hulgal mustanahalisi aafriklasi, kes viisid l\xc3\xa4bi r\xc3\xbcnnakuid, nagu n\xc3\xa4iteks Elevandiluurannikul toimunud 2016. aasta Grand-Bassami tulistamine. AQIM-i komand\xc3\xb6r Yahya Abou el-Hammam \xc3\xbctles intervjuus Mauritaania veebilehele: "T\xc3\xa4naseks on mujahideen ehitanud \xc3\xbches selle piirkonna poegade, meie mustade vendade, fulbede, bambarade ja songaidega, brigaade ning pataljone."\n_START_SECTION_\nJuhtkond\n_START_PARAGRAPH_\nAl-Qaeda teadaolev juht islamistlikus Magribis on Yahya Abu el Hammam, kes on vastutav operatsioonide ja l\xc3\xa4\xc3\xa4nlaste r\xc3\xb6\xc3\xb6vimiste planeerimise eest P\xc3\xb5hja- ja L\xc3\xa4\xc3\xa4ne-Aafrikas. USA Rewards for Justice programmi raames on tema tabamise eest pandud vaevatasuks 5 miljonit USA dollarit. Detsembris 2013 \xc3\xa4hvardas Hammam Al-Jaz\xc4\xabrahle antud intervjuus, et Prantsusmaa sekkumine Saharas "avab Prantsusmaa inimestele p\xc3\xb5rgu v\xc3\xa4ravad". Juulis 2010 seostati teda 78-aastase prantslasest pantvangi tapmisega Nigeris. Aastal 2006 m\xc3\xa4\xc3\xa4rasid Al\xc5\xbeeeria v\xc3\xb5imud talle s\xc3\xbc\xc3\xbcdistatuna terrorismis in absentia surmanuhtluse.'